text: Vielsesring savner sin ejer
  05 marts 2018 kl. 11.03
  Politiet efterlyser ejer af vielsesring, sølvbestik og en række andre smykker.
  Mangler du din vielsesring, så skal du måske tjekke den, de har liggende hos Syd- og Sønderjyllands Politi i Esbjerg lige nu. Den er kommet ind til dem som hittegods sammen med en masse sølvbestik og smykker.
  Politiet regner med, at det hele er stjålet.
  Hvis du blev gift med Britt den 21. juni 1991, så kan ringen meget vel være din. Det er netop det, der er indgraveret i ringen.
  Sølvbestikket er Cohr Herregårdsbestik og champagnebestik fra Raadvad Mogensen,  begge sæt er til 12 personer med både knive, gafler, spiseskeer, teskeer, kagegafler mm. 
  Herregårdsbestikket er mærket med initialerne ”JB”.
  Derudover er der serveringsbestik, fingerringe, øreringe, halskæder mm.
  Hvis du mener, det er dit, så kontakt servicecentret hos Syd- og Sønderjyllands Politi på telefon 1-1-4.
  